Kawża C‑387/13
VAEX Varkens- en Veehandel BV
vs
Productschap Vee en Vlees
(talba għal deċiżjoni preliminari mressqa mill-College van Beroep voor het bedrijfsleven)
“Rinviju għal deċiżjoni preliminari — Agrikoltura — Regolament (KE) Nru 612/2009 — Ħlasijiet lura fuq l-esportazzjoni — Regolament (KE) Nru 376/2008 — Sistema tal-liċenzji tal-esportazzjoni — Dikjarazzjoni tal-esportazzjoni ppreżentata qabel il-ħruġ tal-liċenzja tal-esportazzjoni — Esportazzjoni mwettqa matul il-perijodu ta’ validità tal-liċenzja tal-esportazzjoni — Rettifika tal-irregolaritajiet”
Sommarju — Sentenza tal-Qorti tal-Ġustizzja (Is-Sitt Awla) tas-16 ta’ Ottubru 2014
1.        Agrikoltura — Organizzazzjoni komuni tas-swieq — Ħlasijiet lura fuq l-esportazzjoni — Kundizzjonijiet għall-għoti — Preżentazzjoni tad-dikjarazzjoni tal-esportazzjoni tal-merkanzija qabel it-tluq tagħha mit-territorju doganali — Esportatur li ma kellux liċenzja tal-esportazzjoni valida fid-data tal-aċċettazzjoni tad-dikjarazzjoni — Assenza ta’ dritt għall-ħlas lura — Esportazzjoni mwettqa matul il-perijodu ta’ validità tal-liċenzja tal-esportazzjoni — Assenza ta’ effett
(Regolamenti tal-Kummissjoni Nru 376/2008, Nru 382/2008 u Nru 612/2009)
2.        Unjoni doganali — Dikjarazzjonijiet doganali — Stħarriġ a posteriori — Reviżjoni tad-dikjarazzjoni tal-esportazzjoni — Modifika tad-data tad-dikjarazzjoni jew tad-data tal-aċċettazzjoni tagħha — Ammissibbiltà
(Regolament tal-Kunsill Nru 2913/92, Artikolu 78; Regolamenti tal-Kummissjoni Nru 376/2008 u Nru 612/2009)
1.        Id-dispożizzjonijiet tar-Regolament Nru 612/2009, li jistabbilixxi regoli komuni għall-applikazzjoni tas-sistema ta’ rifużjonijiet fuq l-esportazzjoni ta’ prodotti agrikoli, kif ukoll dawk tar-Regolamenti Nru 376/2008, li jistabbilixxi regoli dettaljati komuni għall-applikazzjoni tas-sistema tal-liċenzji tal-importazzjoni u tal-esportazzjoni u ta’ ċertifikati ta’ iffissar bil-quddiem għal prodotti agrikoli, u Nru 382/2008, dwar ir-regoli tal-applikazzjoni għal-liċenzji tal-importazzjoni u tal-esportazzjoni fis-settur tal-laħam taċ-ċanga u l-vitella, għandhom jiġu interpretati fis-sens li huma jipprekludu, bħala prinċipju, il-ħlas lura fuq l-esportazzjoni u r-rilaxx tal-garanzija kkostitwita f’dan ir-rigward meta l-esportatur ikkonċernat ma kellux liċenzja tal-esportazzjoni valida fid-data tal-aċċettazzjoni tad-dikjarazzjoni tal-esportazzjoni, minkejja li l-esportazzjoni effettiva tal-merkanzija kkonċernata seħħet matul il-perijodu ta’ validità tal-liċenzja tal-esportazzjoni maħruġa lilu.
(ara l-punt 42 u d-dispożittiv 1)
2.        Id-dispożizzjonijiet tar-Regolament Nru 612/2009, li jistabbilixxi regoli komuni għall-applikazzjoni tas-sistema ta’ rifużjonijiet fuq l-esportazzjoni ta’ prodotti agrikoli, kif ukoll dawk tar-Regolamenti Nru 376/2008, li jistabbilixxi regoli dettaljati komuni għall-applikazzjoni tas-sistema tal-liċenzji tal-importazzjoni u tal-esportazzjoni u ta’ ċertifikati ta’ iffissar bil-quddiem għal prodotti agrikoli, u Nru 382/2008, dwar ir-regoli tal-applikazzjoni għal-liċenzji tal-importazzjoni u tal-esportazzjoni fis-settur tal-laħam taċ-ċanga u l-vitella, moqrija flimkien mal-Artikolu 78 tar-Regolament Nru 2913/92, li jwaqqaf il-Kodiċi Doganali tal-Komunità, għandhom jiġu interpretati fis-sens li huma ma jipprekludux, bħala prinċipju, regolarizzazzjoni a posteriori tad-dikjarazzjoni tal-esportazzjoni li tippermetti li t-tranżazzjoni kkonċernata titniżżel fil-liċenzja tal-esportazzjoni, li jsir il-ħlas lura fuq l-esportazzjoni abbażi tagħha u, jekk ikun il-każ, li jsir ir-rilaxx tal-garanzija kkostitwita.
Fil-fatt, billi l-kliem “informazzjoni skorretta jew mhux sħiħa”, previst fl-Artikolu 78(3) tal-imsemmi kodiċi għandu jiġi interpretat bħala li jkopri kemm żbalji jew omissjonijiet materjali kif ukoll żbalji ta’ interpretazzjoni tad-dritt applikabbli, l-awtoritajiet doganali, ex officio jew fuq it-talba tad-dikjarant, jistgħu jwettqu r-reviżjoni tad-data tad-dikjarazzjoni u, għaldaqstant, tad-data tal-aċċettazzjoni tagħha. Madankollu, fil-kuntest tal-evalwazzjoni li l-awtoritajiet doganali jwettqu fil-każ tar-reviżjoni tad-data tad-dikjarazzjoni jew tad-data tal-aċċettazzjoni tagħha abbażi tal-Artikolu 78(1) tal-imsemmi kodiċi, dawn għandhom jieħdu inkunsiderazzjoni, b’mod partikolari, il-possibbiltà li jikkontrollaw il-kontenut tad-dikjarazzjoni li għandha tiġi riveduta u tat-talba għal reviżjoni. Għaldaqstant, meta r-reviżjoni tirrivela li l-għanijiet tal-leġiżlazzjoni inkwistjoni ma ġewx mhedda, b’mod partikolari sa fejn il-merkanzija li tkun is-suġġett tad-dikjarazzjoni tal-esportazzjoni tkun ġiet effettivament esportata u provi suffiċjenti għad-dispożizzjoni tal-awtoritajiet kompetenti jkunu jippermettu li tiġi stabbilita r-rabta bejn il-kwantità esportata u l-liċenzja li effettivament tkopri l-esportazzjoni, l-awtoritajiet doganali għandhom, skont l-Artikolu 78(3) tal-Kodiċi Doganali, jieħdu l-miżuri neċessarji sabiex jistabbilixxu s-sitwazzjoni mill-ġdid b’teħid inkunsiderazzjoni tal-provi li huma jkollhom.
(ara l-punti 50, 52-55 u d-dispożittiv 2)